钦定古今图书集成/历象汇编/岁功典/第096卷 > 《书经》 > 尧典
## 钦定古今图书集成/历象汇编/岁功典/第096卷 > 《书经》 > 尧典

帝曰：“咨！汝羲暨和。期三百有六旬有六日，以闰月定
四时成岁。允釐百工，庶绩咸熙。”

〈蔡传〉咨，嗟也，嗟叹而告之也。暨，及也。期，犹周也。允信釐治工官，庶众绩功，咸皆熙广也。天体至圆，周围三百六十五度四分度之一，绕地左旋，常一日一周而过一度。日丽天而少迟，故日行一日亦绕地一周，而在天为不及一度。积三百六十五日九百四十分日之二百三十五，而与天会，是一岁日行之数也。月丽天而“尤迟，一日常不及天十三度十九分度之七，积二十九日九百四十分日之四百九十九而与日会，十二会得全日三百四十八，馀分之积又五千九百八十八，如日法九百四十而一，得六不尽三百四十八”，通计得日三百五十四九百四十分日之三百四十八，是一岁月行之数也。岁有十二月，月“有三十日。三百六十者，一岁之常数也。故日与天会而多五日九百四十分日之二百三十五者为气盈。月与日会而少五日九百四十分日之五百九十二者为朔虚。”合气盈朔虚，而闰生焉。故一岁闰率，则十日九百四十分日之八百二十七；三岁一闰，则三十二日九百四十分日之六百单一；五“岁再闰，则五十四日九百四十分日之三百七十。五十有九岁七闰，则气朔分齐，是为一章也。故三年而不置闰，则春之一月入于夏，而时渐不定矣。子之一月入于丑”，而岁渐不成矣。积之之久，至于三失闰，则春皆入夏，而时全不定矣。十二失闰，子皆入丑，岁全不成矣。其名实乖戾，寒暑反易，农桑庶务，皆失其时，故必以此馀日，置闰月于其间，然后四时不差，而岁功得成，以此信治百官，而众功皆广也。〈大全〉《朱子》曰：“天道左旋，日月亦只左旋。但天行健，一日一夜而周，常差过一度。日月违天而退，日，是一日退一度，月退十三度有奇。周天三百六十五度四分度之一，每岁只有三百六十日，馀了五日四分日之一。又除小月计六日，所以置闰。所馀六日为气盈，所少六日为朔虚。　期三百有六旬有六日，而今一岁三百五十四日，积朔空馀分以为闰。朔空者，六小月也；馀分者，五日四分日之一也。”问：“如何见得天有三百六十五度？甚么？人去量来，只是天行得过处为度。天之过处，便是日之退处，日月会为辰。”　问：“周天之度，是自然之度，是强分？”曰：“天左旋一昼一夜，行一周而又过了一度，以其行过处，一日作一度，三百”六十五度四分度之一，方是一周。只将南北表看，今日恁时看时，有甚星在表处？明日恁时看，这星又差远，或别是一星了。　天道与日月五星，皆是左旋，天道日一周天而常过一度，日一日一周天，起度端，终度端，故比天道常不及一度。月行不及天十三度十九分度之七。今人却云：月行速，日行迟，此错说也。但历家以右旋为说，取其《易》见日月之度尔。